Chilongesa 12
Munahase Kupandama Ngachilihi Kuli Kalunga?
1. Uno Kalunga eji kwivwililanga kukulomba chosena tahi?
Kalunga alweza vatu vakumafuchi osena valombenga kuli ikiye. (Samu 65:2) Olozenyi keshi kwivwilila chipwe kwitavila kulomba chosenako. Chakutalilaho, Kalunga keshi kwitavila kulomba chalunga uze eji kuyanjisanga puwenyiko. (WaPetulu 1, 3:7) Kaha nawa omu vaIsalele vatwalililengaho lika nakulinga vyuma vyavipi, Kalunga akanyine kwivwilila kukulomba chavo. Chikupu vene, kulomba chapwa hikutokwa chachinene. Chipwe ngocho, Kalunga eji kwitavilanga kulomba chamuka-shili nge napihilila nakwalumuka.—Tangenu Isaya 1:15; 55:7.
2. Uno twatela kulomba ngachilihi?
Kulomba nachikiko chapwa kulemesa Kalunga, ngocho twatela kulombanga kaha kuli Tengi yetu Yehova. (Mateu 4:10; 6:9) Hakupwa tuvatu vakuzeneka kukupuka mwosena, twatela kulomba mulijina lyaYesu mwomwo ikiye atufwililile hashili yetu. (Yowano 14:6) Hakulomba, Yehova kasaka tuzachisenga mazu wowamwe aze twalamina kumuchima chipwe aze akusonekela chimwezako. Asaka tulombenga kufuma kumichima yetu.—Tangenu Mateu 6:7; Wavaka-Fwilipi 4:6, 7.
Tengi yetu nahase kwivwa nakulomba chauholela. (Samwele 1, 1:12, 13) Atulweza tulombenga kala lwola. Twatela kulomba hakuhinduka nahakusavala, nahakulya, nahalwola natupwa muukalu.—Tangenu Samu 55:22; Mateu 15:36.
3. Mwomwo ika vaka-Kulishitu veji kulikungulwilanga hamwe?
Kupandama kuli Kalunga kachapwa chachashiko, mwomwo twatwama hakachi kavatu vaze kavafwelela muli Kalungako, vaze nawa veji kusembululanga lushiko lwakuvuluka nge hano hamavu nahakapwa kuunda. (WaChimoteu 2, 3:1, 4; WaPetulu 2, 3:3, 13) Ngachize, twatela kulikolezeza navakwetu vaka-kwitava.—Tangenu WavaHepeleu 10:24, 25.
Kulikata navatu vaze vazanga Kalunga cheji kutukafwanga tupandame kuli Kalunga. Kukunguluka chaVinjiho jaYehova chapwa hilwola lwamwaza lwakutukolezeza nalufwelelo lwavakwetu.—Tangenu Wavaka-Loma 1:11, 12.
4. Uno munahase kupandama ngachilihi kuli Kalunga?
Munahase kupandama kuli Yehova hakushinganyeka havyuma munalinangula muMazu enyi. Shinganyekenu havyuma munahase kulinangula kuvikilikita vyenyi, nakuhuhumuna chenyi, nakujishiko jenyi. Kulomba nakushinganyeka havyuma kana chinahase kutukafwa twivwishise zangi yaKalunga namanganenyi.—Tangenu Yoshuwa 1:8; Samu 1:1-3.
Mutu atela kufwelela Kalunga numba ahase kupandama kuli ikiye. Oloze lufwelelo lwapwa nge chuma chakuyoya chize chatela kulya numba chiyoye. Ngachize, mwatela kulisa lufwelelo lwenu hakushinganyekanga havyuma mwafwelela.—Tangenu Mateu 4:4; WavaHepeleu 11:1, 6.
5. Uno kupandama kuli Kalunga nachiminganyalisa ngachilihi?
Yehova eji kuzakamanga vaze vamuzanga. Nahase kuvakinga kuvyuma vize vinahase kuhaka lufwelelo lwavo muponde nakuvahonesa kukapwa nakuyoya chahaya myaka yosena. (Samu 91:1, 2, 7-10) Atulweza tulihende kuvilinga vyavipi vize vinahase kutuvijisa chipwe kutuhonesa kupwa vakuwahilila. Yehova atunangula mwakupwila nachiyoyelo chamwaza.—Tangenu Samu 73:27, 28; WaYakova 4:4, 8.
LINANGULE VIKWAVO
Lombenu Vaminangule Mbimbiliya Hawana Wakanyombo
Mwomwo Ika Twatela Kulinangwila Mbimbiliya?
Mbimbiliya yinakukumbulula vihula vyavilemu vyavatu vavavulu mukaye. Kutala nayenu namusaka mbimbiliya yikumbulule vihula vyenu tahi?
Uno Chikupu Mbimbiliya Yanangula Vyuma Muka?
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn tso_Latn cjk_Latn cjk_Latn cjk_Latn cjk_Latn